Temeljem članka 30. Zakona o komunalnom gospodarstvu („Narodne novine“, broj 68/18.) **Dimnjačarski obrt vl. Zver Ivan**, OIB: 49832520392 (isporučitelj komunalne usluge) donosi

**OPĆI UVJETI ISPORUKE KOMUNALNE**

**USLUGE OBAVLJANJA DIMNJAČARSKIH POSLOVA**

**UVJETI PRUŽANJA KOMUNALNE USLUGE**

**Članak 1.**

Ovim Općim uvjetima isporuke komunalne usluge obavljanja dimnjačarskih poslova uređuju se međusobni odnosi između isporučitelja komunalne usluge i korisnika dimnjačarskih usluga.

**Članak 2.**

Određivanje pojmova:

**ISPORUČITELJ KOMUNALNE USLUGE OBAVLJANJA DIMNJAČARSKIH POSLOVA**

***Dimnjačarski obrt vl. Zver Ivan, OIB:49832520392, Putjane 89, Čakovec, 40000 Čakovec***

**KORISNIK USLUGA OBAVLJANJA DIMNJAČARSKIH POSLOVA**

* fizička ili pravna osoba, vlasnici stambenih objekata ili poslovnih prostorija (daljnjem tekstu Korisnik)

**DIMNJAČARSKI POSLOVI**

* podrazumijevaju čišćenje dimnjaka, dimovodnih kanala, centralnih i običnih peći i cijevi te kontrola ispravnosti dimovodnih objekata

**NAKNADA ZA DIMNJAČARSKE POSLOVE**

* isporučitelj usluge ima pravo na naknadu za obavljanje dimnjačarskih poslova

**ČIŠĆENJE DIMOVODNIH OBJEKATA**

* dimovodni objekti u stambenim i poslovnim objektima te obiteljskim kućama koji su priključeni na kruto gorivo, a koriste se tijekom cijele godine, čiste se jednom mjesečno
* dimovodni objekti iz prethodne točke koji su priključeni na plinovito gorivo čiste se jednom u tri mjeseca, a između dva čišćenja obavezno se kontroliraju priključne cijevi, spojni dimovodni kanali plinskih ložišta, dozračnici i slično
* dimovodni objekti u objektima te obiteljskim kućama koji su priključeni na kruto ili tekuće gorivo, a koriste se samo u zimskom periodu čiste se jednom mjesečno u razdoblju od 01.listopada do 31. ožujka
* peći centralnog grijanja priključeni na zemni plin čiste se jednom u tri mjeseca tijekom cijele godine odnosno u tijeku sezone grijanja ukoliko se ista ne koristi za pripremu tople sanitarne vode.

**Članak 3.**

Nadzor nad obavljanjem dimnjačarskih poslova obavlja komunalno redarstvo i Policijska uprava Međimurska.

**MEĐUSOBNA PRAVA I OBVEZE ISPORUČITELJA I KORISNIKA KOMUNALNE USLUGE OBAVLJANJA DIMNJAČARSKIH POSLOVA**

**Članak 4.**

Isporučitelj usluge je dužan:

* redovito čistiti i vršiti kontrolu dimovodnih objekata u stambenim objektima, poslovnim prostorima, postrojenjima i drugim uređajima koji spadaju pod obavezni pregled i čišćenje
* očistiti sabiralište čađi u dimnjacima najmanje jedanput godišnje
* u slučaju opasnosti od požara ili opasnosti po zdravlje ljudi ili imovine građana nastale od posljedice loženja obaviti dimnjačarske poslove i van radnog vremena, a kada se za to ukaže potreba
* ostaviti službenu obavijest o posjetu objektu ukoliko Korisnika nije zatekao pri posjeti istog

**Članak 5.**

Ako Isporučitelj usluge ustanovi da na dimovodnim objektima postoje nedostaci kao ispucali zidovi dimnjaka, istrošena vratašca, ugrađeni drveni elementi u zidove dimnjaka, nedostaju dimovodna vratašca, dimnjaci u derutnom stanju, ako su dimnjaci izrađeni od salonitnih cijevi ili je u blizini dimovodnih objekata smješten zapaljiv materijal bilo koje vrste, pozvat će se Korisnika dimovodnih objekata da ukloni nedostatke, a zapis o nedostacima o stanju dimovodnih objekata upisati će se u komunalnu kontrolnu knjigu i o tome po potrebi obavijestiti protupožarnu inspekciju Policijske uprave.

**Članak 6.**

Isporučitelj komunalne usluge dužan je u vremenu od 01. siječnja do 31. prosinca vršiti dimnjačarske poslove na slijedeći način:

* tijekom kalendarske godine Isporučitelj komunalne usluge dužan je Korisniku komunalne usluge izvršiti ukupno 12 intervencija (čišćenja i/ili kontrole),
* sabiralište čađi u dimnjacima čiste se prema potrebi ali najmanje jedanput godišnje,
* čišćenje peći od gline, štednjaci u domaćinstvu, metalne peći svih vrsta u stanovima i priključne cijevi tih peći obaveza je Korisnika komunalnih usluga. Čišćenje dimovodnih objekata može obavljati Isporučitelj komunalne usluge na zahtjev Korisnika prema redovnom cjeniku dimnjačarskih usluga te
* čišćenje dimovodnih objekata obavlja se na zahtjev Korisnika komunalne usluge i izvan rokova uz posebnu naknadu.

**Članak 7.**

Isporučitelj komunalne usluge je dužan za sve radnje koje izvrši voditi evidenciju u komunalnoj kontrolnoj knjizi. Korisnik usluge je dužan izvršenu uslugu ovjeriti u komunalnoj kontrolnoj knjizi potpisom.

Evidencija u komunalnoj kontrolnoj knjizi sastoji se od:

* imena i prezimena korisnika usluge,
* datuma čišćenja,
* broj dimnjaka,
* potpis Korisnika usluge.

**NAČIN OBRAČUNA I PLAĆANJA ISPORUČENE KOMUNALNE USLUGE**

**Članak 8.**

Isporučitelj usluge ima pravo na naknadu za obavljanje dimnjačarskih poslova.

Obračun se vrši po paušalu svaka 3 mjeseca. Paušalom je u sezoni grijanja obuhvaćeno ukupno 12 intervencija (čišćenja i/ili kontrole).

Za dimnjačarske poslove obavljene na zahtjev Korisnika usluge izvan propisanog radnog vremena, izvan određenih rokova i izvan sezone grijanja naknada se naplaćuje po cjeniku.

Isporučitelj usluge će Korisniku usluge ispostaviti račun.

**Članak 9.**

Korisnici usluge plaćanju uslugu na temelju važećeg cjenika.

Isporučitelj komunalne usluge dužan je za cjenik Dimnjačarskih poslova i za svaku njegovu izmjenu i/ili dopunu pribaviti prethodnu suglasnost gradonačelnika odnosno načelnika jedinica lokalne samouprave na području na kojem se isporučuje komunalna usluga.

Gradonačelnik odnosno općinski načelnik dužan se očitovati u roku od 60 dana od dana zaprimanja prijedloga za pribavljanje prethodne suglasnosti. Ako se gradonačelnik odnosno načelnik ne očituje u roku od 60 dana smatra se da je suglasnost dana.

**Članak 10.**

Korisnik usluge ima mogućnost Isporučitelju usluge podnijeti prigovor za ne/izvršenu uslugu.

U slučaju da Korisnici usluga ne plaćaju izvršenu uslugu, Isporučitelj usluge će pokrenuti postupak prisilne naplate svojih potraživanja sukladno zakonskim propisima.

**Članak 11.**

Navedeni Opći uvjeti objavit će se u „Službenom glasniku Međimurske županije“ na njezinim mrežnim stranicama te na oglasnoj ploči i mrežnim stranicama Isporučitelja komunalne usluge.